KOMMISSIONENS FORORDNING (EU) Nr. 62/2011
af 26. januar 2011
om fritagelse af ICES-underafsnit 27 og 28.2 for visse fiskeriindsatsbegrænsninger for 2011 i henhold til Rådets forordning (EF) nr. 1098/2007 om en flerårig plan for torskebestandene i Østersøen og fiskeriet, der udnytter disse bestande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1098/2007 af 18. september 2007 om en flerårig plan for torskebestandene i Østersøen og fiskeriet, der udnytter disse bestande, om ændring af forordning (EØF) nr. 2847/93 og om ophævelse af forordning (EF) nr. 779/97 (1), særlig artikel 29, stk. 2,
under henvisning til rapporter fra Danmark, Estland, Finland, Tyskland, Letland, Litauen, Polen og Sverige,
under henvisning til udtalelse fra Den Videnskabelige, Tekniske og Økonomiske Komité for Fiskeri (STECF), og
ud fra følgende betragtninger:
(1)
Forordning (EF) nr. 1098/2007 indeholder bestemmelser for fastsættelse af fiskeriindsatsbegrænsninger for torskebestandene i Østersøen.
(2)
På grundlag af forordning (EF) nr. 1098/2007 er der i bilag II til Rådets forordning (EU) nr. 1124/2010 af 29. november 2010 om fastsættelse for 2011 af fiskerimuligheder for visse fiskebestande og grupper af fiskebestande i Østersøen (2) fastsat fiskeriindsatsbegrænsninger for 2011 i Østersøen.
(3)
Ifølge artikel 29, stk. 2, i forordning (EF) nr. 1098/2007 kan Kommissionen fritage underafsnit 27 og 28.2 for visse fiskeriindsatsbegrænsninger, hvis torskefangsterne i sidste rapporteringsperiode udgjorde under en vis mængde.
(4)
På baggrund af medlemsstaternes rapporter og rådgivningen fra STECF bør underområde 27 og 28.2 i 2011 fritages for de pågældende fiskeriindsatsbegrænsninger.
(5)
Forordning (EF) nr. 1124/2010 anvendes fra den 1. januar 2011. For at sikre sammenhæng med nævnte forordning bør nærværende forordning anvendes med tilbagevirkende kraft fra samme dato.
(6)
Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur -
VEDTAGET DENNE FORORDNING:
Artikel 1
Artikel 8, stk. 1, litra b), og stk. 3, 4 og 5, i forordning (EF) nr. 1098/2007 gælder ikke for ICES-underafsnit 27 og 28.2 i 2011.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. januar 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. januar 2011.